Oupa swaar gevonnis vir verkragting van sesjarigeArgieffoto ŉ 52-jarige man van KwaZulu-Natal is swaar gevonnis nadat hy sy sesjarige kleindogter verkrag het. Lt.kol. Shooz Magudulela, provinsiale polisiewoordvoerder, het gesê die man, wie se naam weerhou word om die identiteit van die slagoffer te beskerm, is Woensdag in die Esikhaleni-streekshof gevonnis. “Die man is skuldig bevind aan die verkragting van sy kleindogter op 23 Desember 2015 by hul opstal in die Ndaya-omgewing. Die slagoffer se ouma was in ŉ huis by die opstal besig toe sy deur haar broer ingelig is dat haar kleindogter in ŉ ander huis verkrag word,” het Magudulela gesê. ŉ Saak is by die Esikhaleni-polisie geregistreer en deur die Empangeni-polisie se eenheid teen gesinsgeweld, kindermishandeling en seksuele misdrywe het die saak oorgeneem. Die man is dieselfde dag in hegtenis geneem. Hy is ná verskeie hofverskynings Woensdag tot 25 jaar tronkstraf gevonnis. Magudulela het die swaar vonnis van die “pedofiel-oupa” verwelkom.